“แอปเปิล” ปรับโฉม iPad รุ่นที่ 10 เลิกใช้พอร์ต Lightning
"แอปเปิล อิงค์" เปิดตัว iPad รุ่นใหม่ 2 รุ่นปรับโฉมใช้งานพอร์ต USB-C แทนพอร์ต Lightning พร้อมเปลี่ยนชิปเซ็ตที่แรงกว่าเดิม
แอปเปิล อิงค์ เปิดตัว iPad รุ่นใหม่ 2 รุ่นปรับโฉมใช้งานพอร์ต USB-C แทนพอร์ต Lightning พร้อมเปลี่ยนชิปเซ็ตที่แรงกว่าเดิม
19 ต.ค. 2565

ผู้สื่อข่าวรายงานว่า บริษัทแอปเปิล อิงค์ เปิดตัว iPad รุ่นใหม่ เมื่อคืนที่ผ่านมา (19 ต.ค. 65) โดยปรับดีไซน์ iPad 10 พร้อมเลิกใช้พอร์ต Lightning ก้าวสู่ยุคของ iPad ที่ทุกผลิตภัณฑ์ใช้งานพอร์ตมาตรฐาน USB-C ทั้งหมด พร้อมอัปเกรด iPad Pro ทั้งรุ่น 11 นิ้ว และ 12.9 นิ้ว มาใช้ชิปเซ็ต Apple M2 เตรียมวางจำหน่ายในไทยเร็วๆ นี้
สำหรับ iPad Pro รุ่นใหม่ได้เปลี่ยนมาใช้ชิป M2 มีการปรับปรุงฟีเจอร์เพิ่มเติมอย่างการทำงานร่วมกับ Apple Pencil ที่ใช้พลังของชิปประมวลผล มาช่วยแสดงผลเพิ่มเติมเวลาที่ยกปากกาจรดอยู่เหนือหน้าจอในระยะ 12 มม. ซึ่งช่วยเพิ่มความแม่นยำเวลาจรดปากกาลงเส้นสายต่างๆ
ขณะเดียวกัน iPad Pro รุ่นใหม่ยังปรับปรุงระบบการเชื่อมต่อให้รวดเร็วมากขึ้น ด้วยการรองรับ WiFi 6E ทำให้เมื่อใช้งานร่วมกับอุปกรณ์ที่รองรับจะได้ความเร็วสูงสุดที่ 2.4 Gbps เร็วกว่าเดิมเท่าตัว ภายในใช้ชิป M2 ที่มีซีพียูแบบ 8-core เร็วกว่าชิป M1 สูงสุด 15% และ GPU แบบ 10-core ให้ประสิทธิภาพด้านกราฟิกเร็วขึ้น 35% ยังมี Neural Engine แบบ 16-core ที่ทำงานร่วมกับ CPU และ GPU ทำให้ประมวลผลได้สูงสุด 15.8 ล้านล้านรายการต่อวินาที หรือมากกว่าชิป M1 เกิน 40%
ส่วน iPad รุ่นที่ 10 ขนาดหน้าจอ Liquid Retina 10.9 นิ้ว ความละเอียด 2360×1640 พิกเซล อัปเดตมาใช้งานชิปเซ็ต A14 Bionic ปรับดีไซน์ให้เป็นขอบเหลี่ยม มาพร้อมปุ่มเปิดเครื่องพร้อมเซ็นเซอร์สแกนลายนิ้วมือ Touch ID และปรับปรุงกล้องหน้าให้เป็นเลนส์มุมกว้าง 12 ล้านพิกเซล เช่นเดียวกับกล้องหลัก 12 ล้านพิกเซล รองรับการเชื่อมต่อผ่านพอร์ต USB-C WiFi 6 และ 5G
ทั้งนี้ การเปลี่ยนพอร์ตเชื่อมต่อจาก Lightning และเปลี่ยนมาใช้งาน USB-C ใน iPad รุ่นที่ 10 ทำให้ปัจจุบัน iPad รุ่นใหม่ในตลาด ไม่ว่าจะเป็น iPad, iPad Mini, iPad Air และ iPad Pro ใช้งานพอร์ต USB-C ที่เป็นมาตรฐานตามที่อียูกำหนด นอกจากรุ่นเก่าอย่าง iPad รุ่นที่ 9 ที่ยังคงทำตลาดต่อไปในการเป็น iPad ราคาประหยัดเริ่มต้นที่ 12,900 บาท (ปรับขึ้นจากตอนเปิดตัวที่ 11,400 บาท เนื่องจากอัตราแลกเปลี่ยน)
ขณะเดียวกัน แอปเปิล ยังบังคับให้ผู้ใช้งาน iPad รุ่นที่ 10 ใช้งานร่วมกับ Apple Pencil รุ่นที่ 1 ที่ต้องใช้งานตัวแปลง USB-C to Lightning เพื่อทำการจับคู่กับตัวเครื่อง โดยจะวางจำหน่ายรุ่นที่มาพร้อมอะเดปเตอร์ในราคา 3,900 บาท หรือถ้ามี Apple Pencil รุ่นที่ 1 อยู่แล้วสามารถซื้อตัวแปลงได้ในราคา 390 บาท
โดยเบื้องต้น iPad Pro M2 11 นิ้วรุ่นเริ่มต้น ราคา 32,900 บาท สำหรับรุ่น Wi-Fi และ 38,900 บาท สำหรับรุ่น Wi-Fi + Cellular ส่วน iPad Pro M2 รุ่น 12.9 นิ้ว ราคาเริ่มต้นที่ 44,900 บาท สำหรับรุ่น Wi-Fi และ 50,900 บาท สำหรับรุ่น Wi-Fi + Cellular
ขณะที่ iPad รุ่นที่ 10 วางจำหน่ายในราคาเริ่มต้นที่ 17,900 บาท และรุ่น Wi-Fi + Cellular ในราคาเริ่มต้นที่ 23,900 บาท โดย iPad ใหม่รุ่นความจุ 64GB และ 256GB มาในสีฟ้า สีชมพู สีเหลือง และสีเงิน
 